নারায়ণগঞ্জে অনুসারীদের নিয়ে মহাসড়কে কায়সারের মিছিল, যান চলাচল বিঘ্ন
কয়েক হাজার নেতাকর্মী নিয়ে ঢাকা-চট্টগ্রাম মহাসড়কে মিছিল করেছেন নারায়ণগঞ্জ-৩ আসনে আওয়ামী লীগ মনোনীত প্রার্থী সাবেক সংসদ সদস্য আব্দুল্লাহ আল কায়সার হাসনাত।
এ সময় শতাধিক মোটরসাইকেল নিয়ে তার অনুসারীরা মিছিলে অংশ নেন। এতে যান চলাচল বিঘ্নিত হয়।
প্রত্যক্ষদর্শীরা জানান আজ মঙ্গলবার সকাল সাড়ে ১১টায় মিছিলটি সোনারগাঁ উপজেলার কাঁচপুর এলাকা থেকে শুরু হয়। এরপর ঢাকা-চট্টগ্রাম মহাসড়ক দিয়ে মোগরাপাড়া এলাকায় উপজেলা আওয়ামী লীগ কার্যালয়ের সামনে গিয়ে শেষ হয়।
মিছিলে কায়সার হাসনাতের স্ত্রী রুবিয়া সুলতানা, সোনারগাঁ উপজেলা পরিষদের চেয়ারম্যান ও উপজেলা আওয়ামী লীগের সভাপতি সামসুল ইসলাম ভূঁইয়া, সহসভাপতি মাসুদুর রহমান মাসুম, সাংগঠনিক সম্পাদক সোহাগ রনিসহ কয়েক হাজার নেতাকর্মী অংশ নেন।
মিছিলের কারণে ঢাকা-চট্টগ্রাম মহাসড়কে দীর্ঘ যানজট দেখা দেয়। এতে ভোগান্তিতে পড়েন সাধারণ যাত্রীরা।
মিছিল শেষে মোগরপাড়া চৌরাস্তা এলাকায় উপজেলা আওয়ামী লীগের কার্যালয়ের সামনে জড়ো হন নেতাকর্মীরা। মহাসড়কে অবস্থান নিয়ে তারা নৌকার পক্ষে স্লোগান দেন।
এদিন বিকেলেও কায়সার হাসনাত সোনারগাঁ জাদুঘর রোডেও মিছিল করেন। সে সময়ও যান চলাচলে বিঘ্নে ঘটে।
মিছিল শেখে শেখ রাসেল স্টেডিয়ামে গিয়ে বক্তব্য রাখেন কায়সার। তিনি নৌকার পক্ষে ভোট প্রার্থনা করেন।
নির্বাচনী আচরণবিধির ৬(ঘ) অনুযায়ী, জনগণের চলাচলের বিঘ্ন সৃষ্টি করতে পারে এমন কোনো সড়কে জনসভা, পথসভা কোনো প্রার্থী বা তার পক্ষে কেউ করতে পারবেন না।
এছাড়া আচরণবিধির ৮(ক) অনুযায়ী, কোনো প্রার্থী ট্রাক, বাস, মোটরসাইকেল, নৌযান বা অন্য কোনো যান্ত্রিক বাহন নিয়ে মিছিল কিংবা মশাল মিছিল বের করতে পারবেন না।
জানতে চাইলে আওয়ামী লীগের প্রার্থী আব্দুল্লাহ আল কায়সার হাসনাত বলেন, 'দীর্ঘ দিন এই আসনটিতে নৌকার প্রার্থী ছিল না। এবার প্রার্থী পেয়ে আনন্দিত হয়ে দলীয় নেতাকর্মীরা মিছিল করেছেন। আমরা সরাসরি মহাসড়কে ছিলাম না, ডাইভারশন রোডের ওপর ছিলাম। আমরা কোনো যানজট তৈরি করিনি।'
যোগাযোগ করা হলে সহকারী রিটার্নিং কর্মকর্তার দায়িত্বপ্রাপ্ত উপজেলা নির্বাহী অফিসার (ইউএনও) দিপন দেবনাথ বলেন, 'সড়কে যান চলাচলে বাধা সৃষ্টি করে কোনো প্রকার প্রচারণা বা মিছিল করা যাবে না। এটি করলে নির্বাচনী আচরণবিধির লঙ্ঘন হবে। যদিও নারায়ণগঞ্জ-৩ আসনে নৌকার প্রার্থীর মিছিলের বিষয়ে কেউ অভিযোগ করেননি। তবে আমরা এই বিষয়ে খোঁজ নেবো।'

কয়েক হাজার নেতাকর্মী নিয়ে ঢাকা-চট্টগ্রাম মহাসড়কে মিছিল করেছেন নারায়ণগঞ্জ-৩ আসনে আওয়ামী লীগ মনোনীত প্রার্থী সাবেক সংসদ সদস্য আব্দুল্লাহ আল কায়সার হাসনাত।